Vil se på alternativer til asfaltrute over Rådhusplassen
Veivesenet ville lage asfaltert beredskapsvei over Rådhusplassen. Nå bekrefter samferdselsministeren at de vil se på alternative løsninger, men han lover ingenting. Stengingen av Ring 1 vil føre til store konsekvenser i Oslo. Det har lenge vært kjent at mye av trafikken vil «tyte ut» på lokalveier i sentrum. Konsekvensene for flere boligområder kan vil store. Men i høst ble det også kjent at Statens vegvesen la opp til å bruke Rådhusplassen som omkjøringstrasé når Operatunnelen må stenges. Da tok byrådsleder Eirik Lae Solberg (H) i bruk de virkelig store ordene. Han beskyldte staten for å ødelegge Oslos storstue. Han forlangte at planene ble skrinlagt og ba om et møte med samferdselsminister Jon-Ivar Nygaard (Ap). Ny vilje til å se på alternativer Tirsdag møtte Lae Solberg og samferdselsbyråd Marit Vea (V) statsråden. I etterkant var de svært fornøyd med én ting:  – Vi fikk klare signaler fra statsråden om at staten nå skal lete grundig etter alternative omkjøringsruter. Det er positivt, sier Vea. Blant annet ble det antydet at Ring 3 kan tas i bruk til en større omkjøring. – Jeg anser det som svært lite sannsynlig at Rådhusplassen vil bli benyttet. Og dermed vil ikke de mange arrangementene der kunne bli berørt, sier Solberg.  – Jeg opplever en ny vilje til å se på alternativer. De to var også svært fornøyd med at det nå skal opprettes et formelt samarbeidsforum for involverte parter. Det ba også det forrige byrådet om – uten å få det til.  Samferdselsministeren: Rådhusplassen fortsatt aktuell  Samferdselsminister Jon-Ivar Nygaard (Ap) er imidlertid ikke helt enig med byrådets tolkning av møtet.  Han bekrefter at det skal opprettes et samarbeidsforum, men avviser at planene om beredskapsvei over Rådhusplassen er lagt i en skuff.  – Rådhusplassen har vært et hovedspor, det er det fortsatt. Men vi vil også se på alternativer, blant annet Ring 3. Men det er ikke gitt at det er en bedre løsning, sier han til Aftenposten etter møtet.  – Betyr det at Rådhusplassen ikke er mindre aktuell nå enn tidligere? – Rådhusplassen er like aktuell. Hvis vi lander på denne løsningen, vil vi ha god dialog med kommunen om hvordan man skal gjennomføre det. Det er ikke gitt at asfalt og flytting av statuer er nødvendig, utdyper han.  Svaret fra samferdselsministeren forundrer byrådsleder Solberg. Han mener det er noe annet enn det som ble kommunisert i møtet:  – Jeg opplever at staten er i ferd med å gå bort fra asfaltering av plassen. Hvis samferdselsministeren fortsatt ønsker å asfaltere Oslos storstue kan han forvente aktiv motstand fra kommunen, sier han.  Vil ikke ta hele regningen I etterkant av møtet var byrådet også skuffet over at regjeringen fortsatt ikke er villig til å ta hele regningen for såkalt «avbøtende tiltak». Det vil si alt som må gjøres for å skjerme folk som bor og ferdes i områdene som vil bli direkte berørt av trafikken fra Ring-omkjøringen. – Det mener vi er helt uakseptabelt, sier Solberg.  – Dette er en gjennomføring som staten utfører. Da må også staten ta regningen når myke trafikanter skal skjermes og andre ting må legges til rette. De lokale tiltakene er foreløpig beregnet til minimum 110 millioner.  – Vi kommer ikke til å gi oss på dette. For det er grovt urimelig om vi skal sitte med regningen. Man kan ikke sammelingen Oslo kommune med et tettsted i Østerdalen. Det bor så mange mennesker ved veien, sier Solberg. Samferdselsminister Nygaard presiserer at staten allerede har satt av 100 millioner kroner til diverse tiltak i forbindelse med Ring 1-ombyggingen.  35 millioner av disse er øremerket tiltak som sammenfaller med kommunens behov, ifølge ham. 
Ring 1 skal bygges om og stenges fra neste år. Veivesenet har ønsket å legge asfalt over Rådhusplassen for å kunne bruke det som beredskapsvei. Tirsdag møttes byrådet i Oslo og samferdselsministeren for å snakke om planene. Der kom det frem at staten vil se på alternative løsninger for beredskapsveien, blant annet å bruke Ring 3.  Samferdselsministeren skal ha avvist at staten vil ta regningen for «avbøtende tiltak» i ombyggingsperioden. 